CELEX: 32019R1870
Language: lv
Date: 2019-11-07 00:00:00
Title: Komisijas Regula (ES) 2019/1870 (2019. gada 7. novembris), ar ko attiecībā uz maksimāli pieļaujamo erukskābes un cianīdūdeņražskābes koncentrāciju konkrētos pārtikas produktos groza un labo Regulu (EK) Nr. 1881/2006 (Dokuments attiecas uz EEZ)

8.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 289/37
               
            
         KOMISIJAS REGULA (ES) 2019/1870
         (2019. gada 7. novembris),
         ar ko attiecībā uz maksimāli pieļaujamo erukskābes un cianīdūdeņražskābes koncentrāciju konkrētos pārtikas produktos groza un labo Regulu (EK) Nr. 1881/2006
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1993. gada 8. februāra Regulu (EEK) Nr. 315/93, ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,
         tā kā:
         
                     (1)
                  
                  
                     Komisijas Regulā (EK) Nr. 1881/2006 (2) ir noteikta konkrētu piesārņotāju, ieskaitot erukskābes, maksimāli pieļaujamā koncentrācija konkrētos pārtikas produktos.
                  
               
                     (2)
                  
                  
                     2016. gada 21. septembrī Eiropas Pārtikas nekaitīguma iestādes (EFSA) Zinātnes ekspertu grupa jautājumos, kas saistīti ar piesārņojumu pārtikas apritē (CONTAM), pieņēma zinātnisko atzinumu par erukskābi barībā un pārtikā (3). Attiecībā uz erukskābes saturu EFSA noteikusi pieļaujamo diennakts devu (PDD) 7 mg/kg ķermeņa masas (ĶM) dienā. Visaugstākā uzturekspozīcija, kur ekspozīcijas līmenis pārsniedz PDD, tika novērota zīdaiņiem un citiem bērniem. Tas var norādīt uz risku jauniem indivīdiem, kuri ir eksponēti augstiem erukskābes līmeņiem.
                  
               
                     (3)
                  
                  
                     Dati par erukskābes klātbūtni augu eļļās un taukos norāda, ka attiecībā uz lielāko daļu augu eļļu un tauku, zemāku koncentrāciju var panākt, piemērojot labu praksi, piemēram, izmantojot šķirnes ar zemu erukskābes saturu. Tāpēc ir lietderīgi maksimālo koncentrāciju augu eļļām, izņemot sējas idras eļļu, sinepju eļļu un gurķenes eļļu, pazemināt līdz līmenim, kas Pārtikas kodeksā ir noteikts rapšu sēklu eļļai ar zemu erukskābes saturu (4).
                  
               
                     (4)
                  
                  
                     Attiecībā uz sējas idras eļļu, sinepju eļļu un gurķenes eļļu sniegtie pierādījumi liecina, ka, piemērojot labu praksi, zemāku koncentrāciju sasniegt nav iespējams, jo šīm sugām nav tādu šķirņu, no kuru augiem iegūtās augu eļļas saturētu erukskābi koncentrācijā, kas būtu zemāka par maksimāli pieļaujamo koncentrāciju, kura ierosināta attiecībā uz citām augu eļļām. Tāpēc, ņemot vērā, ka šīm eļļām cilvēkeksponētības ziņā ir mazāka nozīme nekā citām augu eļļām, erukskābes maksimāli pieļaujamajai koncentrācijai sējas idras eļļā, sinepju eļļā un gurķenes eļļā būtu jāpaliek nemainīgai. Turklāt, lai izvairītos no mazo uzņēmumu un mikrouzņēmumu slēgšanas atsevišķās dalībvalstīs, ir lietderīgi ar kompetentās iestādes piekrišanu no maksimāli pieļaujamās koncentrācijas piemērošanas atbrīvot sinepju eļļu, ko ražo un patērē uz vietas nelielos daudzumos.
                  
               
                     (5)
                  
                  
                     Augu eļļu un tauku maksimāli pieļaujamo koncentrāciju piemēro arī augu eļļām, ko izmanto par pārtikas sastāvdaļu, tāpēc nav nepieciešams noteikt erukskābes maksimāli pieļaujamo koncentrāciju pārtikas produktos, kuri satur pievienotas augu eļļas un taukus.
                  
               
                     (6)
                  
                  
                     Sinepju sastāvā esošās erukskābes augstās koncentrācijas dēļ sinepju lietošana uzturā rada būtisku erukskābes ekspozīcijas risku. Tāpēc ir lietderīgi noteikt maksimāli pieļaujamo erukskābes koncentrāciju sinepēs.
                  
               
                     (7)
                  
                  
                     Maksimālais erukskābes līmenis maisījumos zīdaiņiem un papildu ēdināšanas maisījumos zīdaiņiem jau ir noteikts ar Komisijas Deleģēto regulu (ES) 2016/127 (5). Ar Regulu (EK) Nr. 1881/2006 noteiktais maksimālais erukskābes līmenis maisījumos zīdaiņiem un papildu ēdināšanas maisījumos zīdaiņiem skaidrības labad būtu jāsvītro.
                  
               
                     (8)
                  
                  
                     Komisijas Regulā (ES) 2017/1237 (6) nav noteikta cianīdūdeņražskābes maksimāli pieļaujamās koncentrācijas mērvienība. Tādēļ, lai nodrošinātu juridisko noteiktību, ir lietderīgi labot šo kļūdu.
                  
               
                     (9)
                  
                  
                     Tādēļ Regula (EK) Nr. 1881/2006 būtu attiecīgi jāgroza.
                  
               
                     (10)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1881/2006 pielikumu groza saskaņā ar šīs regulas I pielikumu.
         
         
            2. pants
            Regulas (EK) Nr. 1881/2006 pielikumu labo saskaņā ar šīs regulas II pielikumu.
         
         
            3. pants
            Šīs regulas pielikumā uzskaitītie pārtikas produkti, kuri ir likumīgi laisti tirgū pirms šīs regulas stāšanās spēkā, tirgū var palikt līdz to minimālā derīguma termiņa vai izlietošanas termiņa beigām.
         
         
            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 7. novembrī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 37, 13.2.1993., 1. lpp.
         
         
            (2)  Komisijas 2006. gada 19. decembra Regula (EK) Nr. 1881/2006, ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).
         
            (3)  EFSA Journal 2016; 14(11):4593.
         
            (4)  Konkrētu augu eļļu standarts (CODEX STAN 210-1999), Pārtikas kodekss.
         
            (5)  Komisijas 2015. gada 25. septembra Deleģētā regula (ES) 2016/127, ar ko attiecībā uz īpašām sastāva un informācijas prasībām, kuras piemēro maisījumiem zīdaiņiem un papildu ēdināšanas maisījumiem zīdaiņiem, un attiecībā uz informācijas prasībām saistībā ar zīdaiņu un mazu bērnu ēdināšanu papildina Eiropas Parlamenta un Padomes Regulu (ES) Nr. 609/2013 (OV L 25, 2.2.2016., 1. lpp.).
         
            (6)  Komisijas 2017. gada 7. jūlija Regula (ES) 2017/1237, ar ko attiecībā uz maksimāli pieļaujamo cianīdūdeņražskābes koncentrāciju neapstrādātos veselos, maltos, slīpētos, drupinātos, smalcinātos aprikožu kodolos, ko laiž tirgū galapatērētājam, groza Regulu (EK) Nr. 1881/2006 (OV L 177, 8.7.2017., 36. lpp.).
      
      
         
            I PIELIKUMS
            Regulas (EK) Nr. 1881/2006 pielikuma 8. iedaļas 8.1. ierakstu aizstāj ar šādu:
            
                        “Pārtikas produkti (1)
                     
                     
                        Maksimāli pieļaujamā koncentrācija (g/kg)
                     
                  
                        8.1.
                     
                     
                        
                           Erukskābe, arī taukos esoša erukskābe
                        
                     
                     
                         
                     
                  
                        8.1.1.
                     
                     
                        Augu eļļas un tauki, ko laiž tirgū galapatērētājam vai izmanto par sastāvdaļu pārtikā, izņemot sējas idras eļļu, sinepju eļļu un gurķenes eļļu
                     
                     
                        20,0
                     
                  
                        8.1.2.
                     
                     
                        Sējas idras eļļa, sinepju eļļa (1) un gurķenes eļļa
                     
                     
                        50,0
                     
                  
                        8.1.3.
                     
                     
                        Sinepes (garšviela)
                     
                     
                        35,0
                     
                  
               (1)  Pēc kompetentās iestādes apstiprinājuma maksimāli pieļaujamā koncentrācija neattiecas uz vietējā ražojuma un patēriņa sinepju eļļu.”
         
      
      
         
            II PIELIKUMS
            Regulas (EK) Nr. 1881/2006 pielikuma 8. iedaļas 8.3. ierakstu aizstāj ar šādu:
            
                        “Pārtikas produkti (1)
                     
                     
                        Maksimāli pieļaujamā koncentrācija (mg/kg)
                     
                  
                        8.3.
                     
                     
                        
                           Cianīdūdeņražskābe, arī cianogēnos glikozīdos esoša cianīdūdeņražskābe
                        
                     
                     
                         
                     
                  
                        8.3.1.
                     
                     
                        Neapstrādāti veseli, malti, slīpēti, drupināti, smalcināti aprikožu kodoli, ko laiž tirgū galapatērētājam  (1)
                            (2)
                        
                     
                     
                        20,0
                     
                  
               (1)  “Neapstrādāti produkti”, kā definēts Eiropas Parlamenta un Padomes 2004. gada 29. aprīļa Regulā (EK) Nr. 852/2004 par pārtikas produktu higiēnu (OV L 139, 30.4.2004., 1. lpp.).
            
               (2)  “Laišana tirgū” un “galapatērētājs”, kā definēts Eiropas Parlamenta un Padomes 2002. gada 28. janvāra Regulā (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).”